NARIADENIE KOMISIE (ES) č. 516/2005
z 31. marca 2005,
ktorým sa stanovujú jednotkové čiastky zálohových platieb na produkčné odvody v sektore cukru na hospodársky rok 2004/2005
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1260/2001 z 19. júna 2001 o spoločnom organizovaní trhu v sektore cukru (1), a najmä na jeho článok 15 ods. 8,
keďže:
(1)
Článok 6 nariadenia Komisie (ES) č. 314/2002 z 20. februára 2002, ustanovujúceho podrobné pravidlá uplatňovania systému kvót v sektore cukru (2), ustanovuje, že do 1. apríla sa musia stanoviť jednotkové čiastky zálohových platieb na produkčné odvody na bežný hospodársky rok, ktoré musia zaplatiť výrobcovia cukru, izoglukózy a inulínového sirupu.
(2)
Odhadované odvody sú vyššie ako 60 % maximálnych čiastok uvedených v článku 15 ods. 3 a 5 nariadenia (ES) č. 1260/2001 pre základný odvod a odvod. V súlade s článkom 7 ods. 1 a 2 nariadenia (ES) č. 314/2002 je potrebné stanoviť zálohové platby základného odvodu a odvodu B pre cukor a inulínový sirup vo výške 50 % príslušných maximálnych čiastok. V súlade s odsekom 3 uvedeného článku je potrebné stanoviť zálohovú platbu základného odvodu pre izoglukózu vo výške 40 % jednotkovej čiastky odhadovaného základného produkčného odvodu pre cukor.
(3)
Riadiaci výbor pre cukor nedoručil stanovisko v lehote stanovenej jeho predsedom,
PRIJALA TOTO NARIADENIE:
Článok 1
Jednotkové čiastky uvedené v článku 6 ods. 1 písm. b) nariadenia (ES) č. 314/2002 na hospodársky rok 2004/2005 sú stanovené takto:
a)
6,32 EUR za tonu bieleho cukru ako zálohová platba základného produkčného odvodu pre cukor A a cukor B;
b)
118,48 EUR za tonu bieleho cukru ako zálohová platba odvodu B pre cukor B;
c)
5,06 EUR za tonu sušiny ako zálohová platba základného produkčného odvodu pre izoglukózu A a pre izoglukózu B;
d)
6,32 EUR za tonu sušiny vyjadrenej ako ekvivalent cukru/ izoglukózy ako zálohová platba základného produkčného odvodu pre inulínový sirup A a pre inulínový sirup B;
e)
118,48 EUR za tonu sušiny vyjadrenej ako ekvivalent cukru/izoglukózy ako zálohová platba odvodu B pre inulínový sirup B.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 31. marca 2005